"Йөгереп йөргән балам 42 кг авырлыкка калды"

	Балтач районының Яңа Салавыч авылында яшәүче Илназ Мәхмүтов 2019 елның җәендә куркыныч юл һәлакәтенә очрый. IX сыйныфны тәмамлаган егет әнисе белән Казан энергетика техникумына документлар тапшырырга килә. Шәһәрдә яшәүче туганнарына да сугылып чыгарга булалар.	 — Икенче көнне көтүгә чыгарга кирәк иде, ә аннан соң каенатаның юбилее. Иремнең сеңлесе, барыбер кайтабыз бит, Илназ безгә утырып кайтыр, диде, — дип искә ала Илназның әнисе Әлфирә Мәхмүтова. — Ул көнне автобус белән кайтып киттем. Ә икенче көнне кичкырын өй телефоны шалтырады. Авылдашыбыз икән. “Төрнәле авылы янында авария булган, Мәхмүтов фамилияле кешеләр, сезнекеләр түгелме?” — диде. Шуннан соң пошаманга төштек. Нәкъ шул вакытта кайтып җитәргә тиешләр иде. Ул көнне күңел тыныч булмады, нидер сизенгән сыман, үз-үземне кая куярга белмәдем. Күпмедер вакыттан соң тагын шул ук авылдашыбыз шалтыратты: “Сезнекеләр икән”, — диде, елап. Ирем белән машинага утырдык та Арчага киттек. Туганнарыбыз, Илназ утырган машина каршына икенче автомобиль килеп чыккан да, маңгайга-маңгай бәрелешкәннәр. Шуннан соң безнекеләрнең машинасы юл читенә төшеп капланган. Рульдәге киявебез урында ук үлгән. Калганнарны Арча хастаханәсенә алып киткәннәр. Машина йөртүче янында утырган каенсеңлемә, арттагы ике баласына да бик каты зыян килгән. Ә безнекеләргә каршы чыккан машина йөртүче һәм пассажирына берни дә булмаган. Без барганда, Илназны реанимация бүлегеннән палатага чыгарганнар иде. “Әни, корсагым бик авырта”, — диде улым, сызланып. Бу хакта табибларга әйткәч, яшүсмерне янә реанимациягә алып китәләр. Арка мие өзелгән булган, төн буе операция ясыйлар. Баланың хәле авыр, ди табиблар. Икенче көнне үк аларны санавиация вертолеты белән Республика балалар клиник хастаханәсенә күчерәләр. 
	Диләрә ГЫЙЛӘҖЕВА	
Ирек мәйданы

	№ --- | 12.09.2022	


